Temeljem Zakona o odgoju i obrazovanju u osnovnoj i srednjoj školi (Narodne novine br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19) i članka 57. Statuta Osnovne škole Đurmanec, a skladu s odredbama Zakona o fiskalnoj odgovornosti (Narodne novine br. 111/18) i Uredbe o sastavljanju i predaji Izjave o fiskalnoj odgovornosti (Narodne novine br. 95/19), Školski odbor Osnovne škole Đurmanec (u nastavku: Škola) na sjednici održanoj 1.9.2020. godine, donosi:

**PRAVILNIK O STJECANJU I KORIŠTENJU VLASTITIH PRIHODA**

**Članak 1.**

Ovim Pravilnikom o stjecanju i korištenju vlastitih prihoda (u daljnjem tekstu: Pravilnik) regulira se način stjecanja i korištenja prihoda ostvarenih obavljanjem poslova na tržištu koji se ne financiraju iz državnog proračuna te druga pitanja vezana uz korištenje vlastitih prihoda.

Odredbe ovog Pravilnika ne odnose se na sredstva državnog proračuna, grada, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

**Članak 2.**

Sukladno Zakonu o proračunu vlastitim prihodima smatraju se prihodi koje Škola ostvari od obavljanja poslova na tržištu i tržišnim uvjetima.

Škola može ostvarivati vlastite prihode, ukoliko Osnivač Škole svojom odlukom drugačije ne odluči, od:

* najma učioničkog i drugog prostora škole: učionice opće namjene, specijalizirane učionice i višenamjenski prostor,
* prodaje roba i usluga učeničke zadruge,
* prihoda od donacija.

**Članak 3.**

**Najam učioničkog i drugog prostora škole**

Učionički i drugi prostor škole: učionice opće namjene, specijalizirane učionice i višenamjenski prostor mogu se iznajmiti zainteresiranim građanima, udrugama, ustanovama, trgovačkim društvima i drugim pravnim osobama (u daljnjem tekstu: najmoprimci) za održavanje sastanaka, predavanja, radionica, rekreacije i sl., ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom Škole.

**Članak 4.**

Zainteresirani najmoprimci u zahtjevu za najam prostora iz čl. 3. ovog članka dužni su podrobnije naznačiti vrijeme, svrhu, broj sudionika i ostale podatke koji pobliže opisuju namjeravanu aktivnost za koju se iznajmljuje prostor.

U slučaju da se radi o zainteresiranim građanima, odnosno grupi građana, zahtjev podnosi zajednički predstavnik kojeg svojim potpisom na zahtjevu podrže zainteresirani građani.

**Članak 5.**

Zahtjev se podnosi Školskom odboru Škole.

Školski odbor odlukom pobliže uređuje uvjete najma i to: najamninu, vrijeme najma odnosno trajanje, korištenje prilaznih hodnika, sanitarnih čvorova, opreme (računala, projektor) i sl.

Visinu najamnine, po konkretnom zahtjevu, utvrđuje Školski odbor ovisno o prostoru koji se iznajmljuje i grupi koja ga koristi ( učenici naše škole ili vanjski korisnici ).

Na osnovi odluke o davanju u najam školskog prostora ravnatelj Škole sklapa ugovor o najmu.

Iznimno, uvjeti korištenja školske sportske dvorane, utvrđeni su Pravilnikom o korištenju školske sportske dvorane Osnovne škole Đurmanec.

**Članak 6.**

Ugovor o najmu sklapa se najdulje na godinu dana te, između ostalog, obavezno sadrži:

* podatke o najmoprimcu,
* termin najma koji ne smije remetiti redovno odvijanje nastavnog procesa,
* podatke o poslovnom prostoru ili opremi,
* iznos najamnine,
* broj IBAN-a za uplatu i rokove plaćanja,
* pravo na izmjenu cijene u suglasnosti s najmoprimcem,
* period na koji se ugovor sklapa,
* odredbu o zabrani davanja prostora ili opreme u podnajam,
* odredbe o prestanku ugovora i otkaznim rokovima,
* odredbu o podmirenju troškova nastalih oštećenjem prostora ili opreme.

**Članak 7.**

**Prodaje roba i usluga učeničke zadruge „Đurđice“ Đurmanec**

U školi djeluje učenička zadruga „Đurđice“ koja je dobrovoljna interesna učenička organizacija, koja pridonosi postizanju odgojno obrazovnih i gospodarski ciljeva škole kao oblik izvan nastavne aktivnosti.

Učenici pod mentorstvom voditelja sekcija u zadruzi izrađuju upotrebne predmete, tradicionalne ukrase, dekorativne predmete i sl. koje kasnije prodaju na prodajnim izložbama učeničke zadruge „Đurđice“.

Za svaku pojedinu robu i/ili uslugu zadrugari će izraditi kalkulaciju, a cijena pojedine robe i/ili usluge utvrdit će se u skladu s kalkulacijom.

Cijene se formiraju cjenicima koje donosi predsjednik/ca zadruge, a odobrava ravnatelj Škole.

**Članak 8.**

**Prihodi od donacija**

Prihodi od donacija prvenstveno se koriste u svrhe i na način predviđen ugovorom o donaciji.

**Članak 9.**

Evidencija o sklopljenim ugovorima o zakupu i najmu vodi se u tajništvu Škole, a nadzor i naplatu vlastitih prihoda vodi računovodstvo Škole, a prema posebnoj Proceduri naplate prihoda Škole.

**Članak 10.**

Ostvareni vlastiti prihodi, ukoliko Osnivač Škole svojom odlukom drugačije ne odluči, koriste se za podmirenje:

* materijalno-financijskih rashoda Škole nastalih realizacijom programa i aktivnosti temeljem kojih su vlastiti prihodi ostvareni
* troškova za podizanje razine učeničkog standarda kupnjom razne opreme
* svi ostali troškovi koji proizlaze iz ukupnog poslovanja škole tj. oni troškovi za koje nisu dostatni prihodi od Osnivača.

**Članak 11.**

Vlastiti prihodi ostvareni tijekom jedne kalendarske godine koji se ne utroše na pokrivanje troškova u toj kalendarskoj godini, sukladno ovom Pravilniku, prebacit će se u slijedeću kalendarsku godinu za podmirenje troškova sukladno Odluci Školskog odbora o raspodjeli prihoda.

**Članak 12.**

Ovaj Pravilnik stupa na snagu danom objave na oglasnoj ploči Škole.

KLASA: 003-05/20-01/10

URBROJ: 2140/2-380-6-20-04

Predsjednica Školskog odbora: Gordana Šimunić, prof.

Ovaj Pravilnik objavljen je na oglasnoj ploči škole dana 2.9. 2020. godine, te je

stupio na snagu istoga dana.

RAVNATELJ: Krešimir Kralj, prof.